**Centrum poradenstva a prevencie Púchov**

Námestie slobody 1657/13, 020 01 Púchov, č.t. : 0911 932 849

e-mail: [info@poradnapuchov.sk](mailto:info@poradnapuchov.sk) , [poradna.puchov@gmail.com](mailto:poradna.puchov@gmail.com)

# **Ponukový list odborných činností a aktivít CPP Púchov**

# **pre školský rok 2024/2025**

Milí kolegovia, i v tomto školskom roku ponúkame možnosť realizovať v spolupráci s nami **odborné činnosti a aktivity určené pre žiakov, pedagogických a odborných zamestnancov**.

Podľa **novely** Zákona č. 245/2008 o výchove a vzdelávaní(školský zákon), platnej od 1.9.2023, **univerzálnu a selektívnu prevenciu**, t.j. činnosti podpornej úrovne 1. a 2. stupňa, **vykonávajú pedagogickí alebo odborní zamestnanci školy a školské podporné tímy.**

**CPP vykonáva odbornú činnosť** podľa §131 ods. 4.) a 5.) prostredníctvom podporných úrovní 3. a 4. stupňa – t. j. **selektívna a indikovaná preventívna činnosť** na školách a špeciálne preventívne programy na školách.

**Selektívna preventívna činnosť** sa vykonáva so zámerom systematicky pôsobiť na žiaka z rizikovej skupiny, predchádzať prejavom rizikového správania v tejto skupine a rozvíjať u nich zdravé copingové stratégie.

**Indikovaná preventívna činnosť** sa deje u žiaka, u ktorého sa identifikovali prejavy rizikového správania so zámerom zmierniť, optimalizovať rizikové správanie, a zamedziť tak nárastu ďalších rizík pre jednotlivca a spoločnosť.

**Žiadosti** o odborné činnosti a aktivity, **nájdete na našej webovej stránke** [www.poradnapuchov.sk](http://www.poradnapuchov.sk) (v sekcii „Tlačivá a žiadosti“) **a je možné ich** zasielať prostredníctvom emailu, poštou, alebo priniesť osobne.

**V prípade krízovej udalosti alebo neodkladných záležitostí**, nás kontaktujtekedykoľvek v priebehu školského roka.

# **ODBORNÉ ČINNOSTI A AKTIVITY V CPP PÚCHOV**

* **Žiadosti na psychologické a špeciálnopedagogické vyšetrenie detí MŠ, ZŠ, SŠ** – v prípade záujmu je žiadúce vyplniť informácie o žiakovi v*„Žiadosti o poskytnutie psychologickej a špeciálnopedagogickej starostlivosti“*, ktorú nájdete na našej stránke. Žiadosti možno posielať priebežne, najneskôr do 31. mája 2025. Žiadosti po tomto termíne budú vybavené v septembri 2025.
* **Diagnostika intelektovo nadaných detí** - v rámci predčasného zaškolenia vždy v mesiacoch marec-apríl, ostatní priebežne počas školského roka
* **Kontrolné vyšetrenia žiakov** (žiaci ZŠ) – vždy pri prechode na II. st. a na konci 8. ročníka, prípadne ak je potreba prehodnotiť zmeny vo výkonoch a prejavoch žiaka (žiadosti poslať najneskôr do konca mája 2025);.
* **Kontrolné vyšetrenie k maturite** - pred ukončením 3.ročníka, najneskôr do 31. mája 2025.
* **Diagnostika školskej spôsobilosti u detí v predškolskom veku skupinovo (depistáže v MŠ)** – prebieha v mesiacoch február a marec, záujem o skupinové vyšetrenie školskej spôsobilosti je potrebné nahlásiť v priebehu januára.
* **Diagnostika školskej spôsobilosti individuálne (v CPP)** - písomné/telefonické prihlášky (podané zákonným zástupcom) na individuálne vyšetrenia detí nahlasovať do marca 2025.
* **Konzultácie pre pedagógov** – individuálne/skupinovo - priebežne počas školského roka po dohodnutí si termínu vopred telefonicky alebo e-mailom.
* **Hravá grafomotorika** – po realizovaní skupinových depistáží školskej spôsobilosti v našom zariadení a identifikovaní ťažkostí v grafomotorickom prejave, jemnej motorike a vizuomotorike (v priebehu mája)

|  |  |
| --- | --- |
| **Činnosť** | **Termíny žiadostí** |
| **Žiadosti na psychologické a špeciálnopedagogické vyšetrenie detí MŠ, ZŠ, SŠ** | **do 31. mája 2025**  \* Žiadosti po tomto termíne budú vybavené v septembri 2025. |
| **Diagnostika intelektovo nadaných detí** | **marec, apríl** - predčasné zaškolenie  ostatní priebežne počas školského roka |
| **Kontrolné vyšetrenia žiakov** (žiaci ZŠ) | **najneskôr do 31. mája 2025** (pri prechode na II. st. a na konci 8. ročníka)  ostatné: priebežne počas školského roka |
| **Kontrolné vyšetrenie k maturite** (potrebné realizovať pred ukončením 3. ročníka) | **najneskôr** **do 31. mája 2025** |
| **Diagnostika školskej spôsobilosti - skupinová** | záujem MŠ nahlásiť v**priebehu januára** (realizácia február, marec) |
| **Diagnostika školskej spôsobilosti - individuálna** | termín si dohodnú rodičia **do 31. marca 2025** |
| **Konzultácie pre pedagógov** | priebežne počas celého roka |
| **Hravá grafomotorika** | rodičia, po realizovaní diagnostiky školskej spôsobilosti  (realizácia máj) |

# **AKTIVITY PRE PEDAGÓGOV, ODBORNÝCH ZAMESTNANCOV V MŠ, ZŠ, SŠ**

**Žiadosti možno zasielať prostredníctvom e**mailu, poštou, alebo priniesť osobne.  **Na našej webovej stránke nájdete formulár žiadosti** vsekcii „Tlačivá a žiadosti“**.**

* **Adaptácia v MŠ** (A. Kotlasová)
* **Problematika inklúzie detí a žiakov** (I. Smahová, Z. Francúzová)
* **Ťažkosti v školskom výkone** (A. Kotlasová, M. Kovárová)
* **Pracovné stretnutie a konzultácia pre ŠPT na pôde školy** ( I. Smahová, Z. Francúzová)
* **Metodické stretnutia a pracovné porady** – podľa rozpisu termínov a predchádzajúcom zaslaní pozvánky
* **Podporná skupiny pre učiteľov I. stupňa -** určená pre pedagógov, ktorí majú záujem sa učiť a rozvíjať svoje pedagogické pôsobenie a prácu s triedou v oblasti vzťahovej – teda so zameraním sa na podnecovanie priaznivej triednej atmosféry, budovanie vzťahov učiteľ – žiak a vzájomných vzťahov medzi žiakmi, vedenie triednickej hodiny, predchádzanie, prípadne riešenie niektorých vzniknutých vzťahových problémov, či zvnútorňovanie sociálnych zručností žiakov (1x/mesačne , v poobedných hodinách, max. 10 účastníkov). Predpokladaný začiatok koncom októbra.
* **Krízová intervencia pre učiteľov I.** – prednáška je zameraná na zvýšenie povedomia o krízových udalostiach v školskom prostredí a nutnosti efektívnej prevencie, ďalej na zvýšenie povedomia o postupoch v intervencii a prístupoch ku žiakom a učiteľom v závažnej akútnej kríze
* **Krízová intervencia pre učiteľov II.** – nadväzuje na prvú časť, venovaná praktickým príkladom vedenia rozhovorov so žiakmi a ich rodičmi, špecifiká práce po samovražednom pokuse
* **Supervízna podpora** (G. Šišková) – určené pre OZ a členov ŠPT.Supervízia ponúka možnosť reflektovania vlastnej práce, pomáha nachádzať lepšie porozumenie a získanie iného uhla pohľadu na riešenie problematickej situácie v bezpečnom a konštruktívnom prostredí. Môže byť realizovaná individuálne alebo skupinovo, v trvaní 50-90 minút, jednorazovo alebo formou pravidelných stretnutí podľa dohody.

# **BESEDY PRE RODIČOV – v súčinnosti s MŠ a ZŠ**

* **Pripravení na školu?** – čo by mal vedieť budúci prvák (A. Kotlasová, I. Smahová, Z. Francúzová)
* **Problémy s adaptáciou v školskom prostredí** ( A. Kotlasová)
* **Som rodič. Čo s tým? –** čo, kedy a ako vo výchove (G. Štefániková)
* **Potrebuje moje dieťa logopéda?** (od najmenších po predškolákov) - čo a kedy si u detí všímať (M. Ruhalovská)

# **PREVENCIA A AKTIVITY PRE MŠ, ZŠ, SŠ**

1. **Objednávanie preventívnych aktivít**

Preventívne aktivity realizujeme väčšinou formou jednorazových besied. V rámci týchto stretnutí sa zameriavame najmä na formovanie názorov a postojov žiakov k rizikovému správaniu, zvýšenie informovanosti, predchádzanie prejavom rizikového správania v skupine a zvládanie záťažových situácií.

**Preventívne aktivity je možné objednať** prostredníctvom emailu, poštou, alebo priniesť osobne **do 31.10.2024.** Formulár žiadosti nájdete na našej webovej stránke [www.poradnapuchov.sk](http://www.poradnapuchov.sk) (v sekcii *„Tlačivá a žiadosti“- Žiadosť o skupinovú aktivitu*).

1. **Objednávanie preventívnych programov**

Preventívne programy spadajúce do oblasti selektívnej a indikovanej prevencie majú za cieľ eliminovať vyskytujúce sa nežiadúce a patologické javy v správaní žiakov, ktoré pokračujú aj po intervenciách v rámci univerzálnej a selektívnej prevencie pedagogických/odborných zamestnancov školy a školských podporných tímov.

**Podmienkou realizácie preventívneho programu je, že nadväzuje na vykonané preventívne aktivity na podpornej úrovni 1. a 2. stupňa, ktoré uvediete v „*Žiadosti o skupinovú aktivitu“.***

Pri voľbe preventívneho programu treba rátať s **vyššou časovou náročnosťou**, ale pridanou hodnotou je vyššia efektivita tejto práce. Je tvorený z 3-6 opakovaných stretnutí v rozsahu 2 vyučovacích hodín s frekvenciou stretávania á 2 týždne. Uvedené tematické okruhy je možné po konzultácii prispôsobiť požiadavkám školy.

**Preventívne programy je rovnako možné objednať** prostredníctvom emailu, poštou, alebo priniesť osobne **do 31.10.2024.** Formulár žiadosti nájdete na našej webovej stránke [www.poradnapuchov.sk](http://www.poradnapuchov.sk) (v sekcii *„Tlačivá a žiadosti“- Žiadosť o skupinovú aktivitu*). Aktivity a zameranie preventívnych programov sa snažíme vždy prispôsobiť na mieru potrebám danej skupiny a témam, ktoré sú akútne. Je preto dôležité, **aby zaslaná žiadosť bola vyplnená úplne a boli bližšie špecifikované požiadavky, problémy a doterajšie opatrenia robené v skupine**

**TEMATICKÉ OKRUHY**

Žiadosti o skupinové aktivity pre žiakov, prosíme vyplniť úplne. **Samotná realizácia a určenie termínov bude korigované v závislosti od personálnych a časových kapacít odborných zamestnancov a akútnosti potreby.**

**PRE MŠ**

**Preventívne aktivity**

* **Kiko a ruka (prevencia sexuálneho zneužívania)** – jednorazová aktivita zameraná na primárnu prevenciu pre skupinu predškolákov; cez postavičku Kika a jeho príbeh sa spolu s deťmi učíme rozoznávať dobré a zlé dotyky, dobré a zlé tajomstva a nácvik správnych reakcií na ubližujúce správanie (Rozsah: 1 x 35 - 45 min.); max. 15 detí na skupine
* **Hravá grafomotorika -** aktivita pre predškolákov zameraná na rozvoj grafomotoriky. Väčšinou sa realizuje po zrealizovaní skupinovej depistáže, na základe identifikácie individuálnych potrieb vyšetrených detí. O zapojenie do skupiny detí v CPP môžu požiadať aj priamo rodičia telefonicky. (Rozsah: min. 6 stretnutí v trvaní 45 minút )

**Preventívne programy**

* **Kozmo**  (predškoláci) - program zameraný na prosociálne správanie u detí v školskom veku, na poznávanie a zvládanie vlastných emócií a zvyšovanie kompetencie vedieť ich efektívne využiť v prospech spolupráce s inými deťmi. Zážitkové aktivity sú zamerané na spoluprácu, toleranciu inakosti, empatiu, inklúziu. Cez postavičku kozmonauta Kozma sa deti učia rozpoznávať nevhodné správanie, aby z nich mohli vyrásť dobrí pozemšťania, ktorí sa neposmievajú slabším, vedia sa zastať kamaráta, či podeliť sa. (Rozsah: 10 stretnutí po 45 min. každý týždeň; max. počet detí v skupine 12).

**PRE I. STUPEŇ ZŠ**

**Preventívne aktivity**

* **Prevencia sexuálneho zneužívania: Kiko a ruka** (1. roč. )– vzdelávacia aktivita zameraná na primárnu prevenciu v oblasti sexuálneho zneužívania detí; (35 - 45 min.)
* **Ja a moja trieda** (1. - 2. roč.) – aktivita zameraná na podporu vzťahov, rozvoj komunikácie, vzájomnej spolupráce a sebapoznania zážitkovou formou (1 vyuč. hodina); aktivita má charakter screeningu vzťahov a niektorých vývinových porúch v skupine, či emocionálneho ladenia žiakov. Nejedná sa o intervenciu pri ťažkostiach v sociálnom vývine a prispôsobovaní.
* **Hrdinovia žiackych kamarátstiev** (2. – 4. roč.) – jednorazová aktivita zameraná na identifikovanie základných prvkov šikanovania a získanie náhľadu, ako možno reagovať v prípade, že sa stanú svedkami alebo obeťou šikany; screening potenciálnych obetí a agresorov (90 min. )
* **Digitálne zvyky** (3. roč.) – aktivita zameraná na podporu primeraného používania IKT technológií a užitočných návykov, vedenie k zodpovednosti za svoje správanie (45 - 90 min.)
* **Ja a sociálne siete** (4. roč.) - aktivita zameraná na prevenciu zneužívania osobných údajov na soc. sieťach a bezpečné používanie sociálnych sietí (90 min.)
* **Nenič svoje múdre telo** (3. - 4. roč.) - aktivita zameraná na osvetu zdravého životného štýlu a predchádzanie rizikovému správaniu (45 - 90 min.)

**Preventívne programy**

* **Kozmo** – (1. roč.) - program zameraný na prosociálne správanie u detí v školskom veku, na poznávanie a zvládanie vlastných emócií a zvyšovanie kompetencie vedieť ich efektívne využiť v prospech spolupráce s inými deťmi. Zážitkové aktivity sú zamerané na spoluprácu, toleranciu inakosti, empatiu, inklúziu. Cez postavičku kozmonauta Kozma sa deti učia rozpoznávať nevhodné správanie, aby z nich mohli vyrásť dobrí pozemšťania, ktorí sa neposmievajú slabším, vedia sa zastať kamaráta, či podeliť sa. (Rozsah: 10 stretnutí po 45 min. každý týždeň; max. počet detí v skupine 12).
* **Spolužiaci kamarátmi** ( 2. - 4. roč.) – preventívny program zameraný na budovanie zručností pre zvládanie zložitých pocitov, rozvíjanie empatie, učenie sa reagovať na bežné každodenné situácie medzi rovesníkmi, hľadanie vlastných spôsobov, ako sa cítiť lepšie a neubližovať iným alebo sebe. (Rozsah: 5 stretnutí á 2 týždne, 1 – 2 vyučovacie hodiny + individuálna konzultácia s učiteľom; zvyčajne je trieda delená na 2 skupiny – závisí od počtu žiakov).

**PRE II. STUPEŇ ZŠ**

**Diagnostika**

* **Triedny kompas** (6. - 8. ročník) **-** účinná metóda psychosociálnej diagnostiky školských tried, vyvinutá na zisťovanie emocionálnej klímy, rozdelenia moci v triede, identifikáciu triednych podskupín a diagnostiku vzájomných vzťahov medzi žiakmi, ktorá triednemu učiteľovi, môže pomôcť optimalizovať vedenie triedy a prácu s ňou (35 min. administrovanie dotazníka v triede, po spracovaní výsledkov 45 min. konzultácia s triednym učiteľom)

**Preventívne aktivity**

* **Ja na sociálnej sieti** (5. - 6. roč. )- aktivita zameraná na prevenciu zneužívania osobných údajov na soc. sieťach, ochranu užívateľov pred ich nástrahami a primeranú sebaprezentáciu (60 - 90 min.)
* **Kritické myslenie** (5. – 7. roč.) – aktivita zameraná na podporu myslenia v súvislostiach, overovania informácií v online svete, identifikovanie základných znakov porušenia etických princípov (60 - 90 min.)
* **Nenávistné prejavy a kyberšikanovanie** (7. - 9.roč.) - aktivita zameraná na identifikovanie rizikového správania, formovanie vlastných postojov k takému správaniu, zvýšenie povedomia o dôležitosti nulovej tolerancie voči prejavom nenávisti, informovanie o možnostiach riešenia (60 – 90 min.)
* **Predsudky medzi nami\*** (7. - 9. roč.)- aktivita zameraná na uvedomovanie si predsudkov voči odlišnostiam iných, ponuka iného uhla pohľadu, formovanie postojov akceptácie a rešpektovania jedinečnosti každého z nás, vhodné aj v rámci multikulturálnej výchovy (60 – 90 min.)
* **Ako na emócie? (6. -9. roč.)** – aktivita zameraná na podporovanie duševného zdravia u adolescentov; bude prispôsobená potrebám danej skupiny, vychádzajúc z individuálnej konzultácie a požiadaviek školy (60 – 90 minút)
* **Prevencia látkových závislostí** – drogy/ alkohol/ e-cigarety a žuvací tabak (8. - 9. roč.) – beseda zameraná na prevenciu rizikového správania i závislostí a podporu zdravého životného štýlu (60 – 90 min.)
* **Sama sebou** (8. a 9. roč.) – beseda zameraná na prevenciu porúch príjmu potravy, zdravý životný štýl a podporu pozitívneho vnímania seba (60 – 90 min.)
* **Obchodovanie s ľuďmi** (9. roč.)– preventívna aktivita zameraná na problematiku hľadania práce a brigád v zahraničí, bezpečného cestovania a ochrany pred zneužitím (60 min. )
* **Moja kariérna cesta** (9. roč.) - zamerané na profesijnú orientáciu a voľbu strednej školy (2 x 90 min. + testovanie + individuálna konzultácia)

**Preventívne programy**

* **Akí sme ?** (5. - 7. roč.) – preventívny program zameraný na rozvíjanie sociálnych kompetencií žiakov, nenásilnú komunikáciu, podporu spolupráce a vzťahy v skupine (Rozsah: 4 - 5 stretnutí ).
* **Duševné zdravie** (7. - 9. roč.) – preventívny program zameraný na porozumenie svojmu prežívaniu a náladám a možnostiam ich konštruktívneho zvládania. Max. počet žiakov 20; v prípade väčšieho počtu je potrebné rozdeliť triedu na 2 skupiny. (Rozsah: 4 – 5 stretnutí á 2 týždne, 1 – 2 vyučovacie hodiny + individuálna konzultácia s učiteľom).

**PRE SŠ**

**Preventívne aktivity**

* **Adaptácia v novej triede** (pre 1. roč. SŠ/prima GYM) – aktivita zameraná na spoznávanie sa, podporu vytvárania vzťahov a spolupráce v skupine (90 min.)
* **Zvládanie stresu\*** - aktivita zameraná na identifikáciu zdrojov stresu, nácvik zvládania stresu a konštruktívne formy riešenia stresových situácií (časová dotácia 60 – 90 min.)

\* realizácia tejto témy si vyžaduje určitú vnútornú motiváciu študentov, odporúčame dať študentom možnosť sa prihlásiť/neprihlásiť

* **Ako nezažiť násilie vo vzťahu** - aktivita zameraná na prevenciu v oblasti násilia párových vzťahov (90 min.)
* **Predsudky medzi nami** -aktivita zameraná na uvedomovanie si predsudkov voči odlišnostiam iných, podporovanie záujmu prijímať sa navzájom, spolupracovať, ale aj rozvíjať postoje v oblasti multikulturálnej výchovy (60 – 90 min. )
* **Obchodovanie s ľuďmi** – preventívna aktivita zameraná na problematiku hľadania práce a brigád v zahraničí, bezpečného cestovania a ochrany pred zneužitím (45 min. ). Aktivita je uskutočňovaná v spolupráci s Informačnou kanceláriou MV SR Trenčín.
* **Profesijné poradenstvo pre študentov SŠ** – zamerané na voľbu profilových predmetov a výber VŠ

**Preventívne programy**

* **Duševné zdravie** (7. - 9. roč.) – preventívny program zameraný na porozumenie svojmu prežívaniu a náladám a možnostiam ich konštruktívneho zvládania. Max. počet žiakov 20; v prípade väčšieho počtu je potrebné rozdeliť triedu na 2 skupiny. (Rozsah: 4 – 5 stretnutí á 2 týždne, 1 – 2 vyučovacie hodiny + individuálna konzultácia s učiteľom).

Tím pracovníkov CPP Púchov